## A szerző

Bár a természettudományi tantárgyak területén képeztem magam, és elsősorban a biológia, mikrobiológia érdekel, a művészetek iránti érdeklődés, a műkedvelés sem idegen tőlem.

Diákként (édesanyám – Fejes Lajosné – ösztönzésére) bekapcsolódtam Péchy Blanka „beszélni nehéz” mozgalmába. Péchy Blanka, a Kazinczy-díj megalapítója, érdemes művész, akit személyesen is megismerhettem. Ő ihletett meg elsőként, hozzá írtam az első versemet. A mozgalom lelkes híve volt Hercegi Károly, miniszteri tanácsos, akinek szintén sokat köszönhetek. Ma Kerekes Barnabás tanár úr a mozgalom lelke.

Nagy hatással voltak rám, és sokat köszönhetek még Czakó Gábor Kossuth-díjas írónak, Kovács Ákos Kossuth-díjas magyar dalszerző, zeneszerző, költőnek és mindenekfelett Bistey Zsuzsa klinikai pszichológus, írónőnek. Sokat tanulhattam tőlük.

A Sirály Art képző- és iparművészeti kör tagja vagyok. Alapítója Valent Éva, volt és jelenlegi elnökök még: Egyed Emese, Bánkuti László és Csáki Krisztina. A művészeti kör 2004-ben jött létre, együttgondolkodás és összefogás céllal, 12 alapító taggal. Én 2007-ben csatlakoztam a Sirály Art Művészeti Körhöz. Itt elsősorban a bőralapú, folttechnikás képeimmel szerepeltem a közös kiállításainkon, ám volt önálló kiállításom is, ahol a képeim mellett verseimmel, írásaimmal is bemutatkoztam. A bőrképek készítéséhez szükséges alapismereteket Lakos Betti nénitől tanultam még gyerekként, egy kézügyességet fejlesztő szakkör keretén belül. Rajzszakkörre is jártam, tanárom Bagó Bertalan festőművész és rajztanár volt.

Jómagamat inkább műkedvelőnek érzem, ezért kiemelten megtisztelő, hogy művészeti (Sirály Art) és irodalmi körök (Irodalmi Rádió) tevékenységébe is bekapcsolódhattam. De legyen minden tettem vagy szavam a legjelentéktelenebb is:
Hamvas Béla: "Nincsen olyan jelentéktelen mozdulat és gondolat, amelynek hatását a világegyetem legtávolabbi sarkában is ne éreznék. Minden tettnek egyetemes jelentősége van. Egyetlen, a tengerbe dobott kavics a világ életének tökéletesen új irányt szab, és minden lélegzetvétel módosít a világ életén…"

Fejes Anikó