## Ajánlás

Fejes Anikó versei magukban hordozzák szerzőjük lelkivilágát, a világ különféle dolgaira való érzékeny reagálást. Megérintik a mindennapi történések, ihlető forrásai azok a benyomások, amelyeket a művészet, az irodalom, az ÉLET szállít felé. Nagy beleéléssel merül el az adott vers témájában, s tűpontosan idézi meg minden apró részletét. Általában előtte vagy utána elkészül egy-egy kézzelfogható művészeti alkotás is, s így a két mű összekapcsolódik, mondhatni: eggyé válik.
Mind közül talán a legszebb, legélethűbb a Szinyei Merse Pál emlékezetére íródott, A Mester Színei című. A művész fonyódi tartózkodásának és egyéb élethelyzeteinek pontos ismerete tükröződik és köszön vissza minden sorában, minden apró utalásában, amelyek a verset hitelessé s egyben megkerülhetetlenné teszik. Egyszerűen: életre szóló élmény.
A hozzá kapcsolódó képek is azt bizonyítják, hogy akár ebben a témában, akár másik vers-kép párosban Fejes Anikó igazán mély érzelmi töltetről tesz tanúbizonyságot.

Varga István
helytörténeti kutató, könyvtáros