## Gyertyák között

Gyertyák közt égek
Fehér viaszon
Kiáltó lángnyelv
Sorolja vétked
Ennyi a vigaszom
Gyertyák között égek
Olvadt anyagon láng
Talán 31 évet éltem
De azóta benned rág
31 millió pillanat
Ordítja, bűnös vagy!
Félelem falak között közöny
Fehér abroszt fedtek rám
Kövér kezek kezet mostak
Az Andrássy hatvannál
Elhalad előtte egy ember
Bőrkalapos alak
Lapos bőr, arca foltfalat
Az arcátlan máig arctalan maradt
…

Kopár a világ és világtalan
Tettet akar minden nyugtalan
De neked megsúgom
Ezt a sort nem én írom
Hanem üzenik neked
Nyugalmad nem ott leled
Ahol a sír üres sor
Ahol holt vermet ír a vak
A szellemtelen halálban nem feltámadás van
Most is az életeddel írod a jövőd napjára
Ezt az üzenetet neked, csak Neked!
Mert talán kopár a világ a világtalannak
Amikor a tett csak tettetett marad
Vigyázz! Nincs menekvés, nincs bocsánat
Ha az őstörvény önmaga ellen támad
A legnagyobb bűn a kiforgatott Szó
Önmagadat adod el, te szóáruló!