## Hová száll a fecske farka?

Fekete tollak
Betonhoz nyomnak
Szürke falat
Ennyi maradt
A kamion alatt

Pihe súlya
Fecske farka
Szél futta
Pehely tolla
Szanaszét szaladt
A kerekek alatt

Kinőttek szárnyai
Az aszfalt árnyai
Csikorgó kerekek
Adják a meleget

Az úttestre kimegyek
Reszkető pelyheket
Fogom a testeket
Kis madár lelkeket
Mit tegyek veletek?

Fekete tollak alatt
Préselt madarak
Szárnyakat sodor a szél
A betonon szerteszét

Pöffeszkedő vasakban
Fémkoporsóikban
Ülnek a vezetők
A kormányt tekerők

Érzem a szemeket
Az értetleneket
Ez a bolond ember kinn
Mit kereshet odakint?

A pihés aszfalton
Szürke betonon
Ki az, aki ott óvatlan bandukol
Magányosan gyalogol?

Csak magányosan, gyalog.
Az aszfalton andalog.
Hisz’ nincsenek már angyalok…